b'\n_START_ARTICLE_\nMustalahti (Ahlainen)\n_START_PARAGRAPH_\nMustalahti on kluuvij\xc3\xa4rvi ja entinen merenlahti Ahlaisissa Porissa Satakunnassa. Se on osa Pooskerin saariston Natura 2000 -suojelualuetta. Mets\xc3\xa4hallituksen hallinnassa olevat osat Natura-alueesta ovat osa Selk\xc3\xa4meren kansallispuistoa._NEWLINE_Mustalahti oli 1990- ja 2010-luvulla osa Ahlaistenjoen eli Etel\xc3\xa4joen suistoa ja luettiin Karvianjoen vesist\xc3\xb6alueeseen.  1990- ja 2010-luvuilla se muodosti maankohoamisen seurauksena merest\xc3\xa4 erilleen kuroutuneen j\xc3\xa4rvim\xc3\xa4isen altaan eli kluuvij\xc3\xa4rven. 1990- ja 2010-luvuilla sit\xc3\xa4 yhdistiv\xc3\xa4t Ahlaistenjokeen Skatanjuopa ja Dragsandinoja. Meriveden ollessa korkealla Mustalahteen p\xc3\xa4\xc3\xa4si suolaista vett\xc3\xa4 viel\xc3\xa4 ainakin 1990-luvulla sek\xc3\xa4 Skatanjuopaa pitkin ett\xc3\xa4 pohjoisesta lahden entisen, maatuneen suun kautta Svartviikinlahden suunnasta. Dragsandinojasta kaakosta lahteen tuli ainakin viel\xc3\xa4 1990-luvulla my\xc3\xb6s ravinteikasta jokivett\xc3\xa4._NEWLINE_Viel\xc3\xa4 1970-luvulla Mustalahti oli pohjoisessa avovesiyhteydess\xc3\xa4 mereen Lanskatanlahden pohjukassa. Isonjaon t\xc3\xa4ydennyksen kartoissa vuosilta 1905-1906 lis\xc3\xa4ksi my\xc3\xb6s sek\xc3\xa4 nykyisen Dragsandinojan ett\xc3\xa4 Skatanjuovan kohdalle muodostuivat viel\xc3\xa4 kapeat salmet. 1910-luvulla etel\xc3\xa4isin salmi nykyisen Dragsandinojan kohdalla oli jo maatumassa umpeen.'